Azzopardi għandha dik li Engelke jsejħilha l-kurżità tal-antropoloġi fl-espressjoni kulturali tal-bnedmin, f'dak li jagħmilna bnedmin, f'dak li nirtu miċ-ċirkustanzi tas-soċjetà u tal-istorja; għandha kurżità fuq is-sinifikat kulturali ta' dettalji żgħar (Engelke 5). Dawn ir-rakkonti huma katalgu ta' dettalji żgħar, ta' dak li jista' jidher insinifikanti. Il-lista tal-"postijiet" fejn Polly "tikteb" l-ittri "pdm" u li tagħlaq din il-ġabra ta' tmien novelli mhux għalkollox miftumin minn xulxin hija rikostruzzjoni fi frammenti tat-territorju fiżiku, kulturali u psikoloġiku ta' Polly. Huma bħal marki fuq il-mappa personali tagħha u tal-kultura li trabbiet fiha. Polly hija l-kerha, il-maħmuġa, l-imwarrba, imma hija wkoll parti integrali mill-ambjent kulturali usa' tagħha, minsuġa fit-tessut. Il-"postijiet" li jimlew l-aħħar paġni tal-ktieb huma dikjarazzjoni tal-prominenza tal-ispazju fiżiku li jsir spazju uman. Il-postijiet huma wkoll dikjarazzjoni dwar l-ispazju uman li jikseb struttura identifikabbli, bħallikieku fiżika.